Nígbà tí bàbá mi àti ẹbọra náà simi tán, tí wọ́n jẹun ìyàwó wọn tán, wọ́n tún bẹ̀rẹ̀ sí ìjà wọn. Bẹ́ẹ̀ ni èéfin ń rú jáde láti agbárí ẹbọra yìí tí ẹ̀rù rẹ̀ sì ba ènìyàn gidigidi. Ṣùgbọ́n kí wọn tóó bẹ̀rẹ̀ ìjà ní ẹ̀ẹ̀keejì ni àwọn nǹkan Igbó Olódùmarè ti pejọ́ bámúbámú. Ọlọ́run tóbi lỌba, ojú bàbá mi rí nǹkan, Oówó-ayé pọ̀ lọ́kùnrin. Ìjà náà sì túbọ̀ ń le sí i, nítorí ọ̀ràn náà ń fẹ́ẹ́ bọ́ sí ìtìjú, nítorí ìyàwó àwọn méjèéjì bi wọ́n dúró tí wọ́n ń wo ọkọ wọn. Ìwọ akọ̀wé mi, ǹjẹ́ o kò rí i pé ó yẹ kí ènìyàn múra sí irú ìjà bẹ́l ńdan? ẹni tí ó ń fẹ́ẹ́ gbé ni lúlẹ̀ ìyàwó ẹni o kò rí i pé eléyìínì ń fẹ́ẹ́ dójú ti ni ńdan? Ìgbà tí ìjà bá lọ tán ìtìjú kò ní í lọ, olúwaarẹ̀ kò ní í gbọdọ̀ ṣe gbólóhùn aṣọ mọ́, ìyàwó á máa pa guurú sí ọkọ: bẹ́ẹ̀ ni ìgbà tí ó bá ń di pé ìyàwó ń gbá ọkọ létí, tí ó ń ta ọkọ ní ìpá, tí ọkọ ń sá wọ iyàrá, tí ọkọ ń gba ọ̀nà ẹ̀hìnkùnlé, tí obìnrin ń lọ aṣọ mọ́ ọkùnrin lọ́rùn, tí ìyàwó ń yí àṣẹ ọkọ padà, tí ìyàwó ń lọ sí òde tí kò sọ fún ni mọ́, tí a béèrè ibi tí ìyàwó ti ń bọ̀ ti ìyàwó ń mọ́ ni lójú, ńjẹ́ o kò rí i pé nǹkan ń dé bẹ́ẹ̀ ńdan?
Nigba ti baba mi ati ebora naa simi tan, ti won jeun iyawo won tan, won tun bere si ija won. Bee ni eefin n ru jade lati agbari ebora yii ti eru re si ba eniyan gidigidi. Sugbon ki won too bere ija ni eekeeji ni awon nnkan Igbo Olodumare ti pejo bamubamu. Olorun tobi lOba, oju baba mi ri nnkan, Oowo-aye po lokunrin. Ija naa si tubo n le si i, nitori oran naa n fee bo si itiju, nitori iyawo awon mejeeji bi won duro ti won n wo oko won. Iwo akowe mi, nje o ko ri i pe o ye ki eniyan mura si iru ija bel ndan? eni ti o n fee gbe ni lule iyawo eni o ko ri i pe eleyiini n fee doju ti ni ndan? Igba ti ija ba lo tan itiju ko ni i lo, oluwaare ko ni i gbodo se gbolohun aso mo, iyawo a maa pa guuru si oko: bee ni igba ti o ba n di pe iyawo n gba oko leti, ti o n ta oko ni ipa, ti oko n sa wo iyara, ti oko n gba ona ehinkunle, ti obinrin n lo aso mo okunrin lorun, ti iyawo n yi ase oko pada, ti iyawo n lo si ode ti ko so fun ni mo, ti a beere ibi ti iyawo ti n bo ti iyawo n mo ni loju, nje o ko ri i pe nnkan n de bee ndan?